Konor Makgregorga suv idishini uloqtirgan UFC jangchisi Neyt Dias 50 ming dollar jarimaga tortildi

AQShning Nevada shtati Sport komissiyasi yengil vazn toifasida o‘z janglarini o‘tkazib kelayotgan Mutlaq jangchilik chempionati (UFC) jangchisi Neyt Diasni 50 ming dollar miqdorida jarimaga tortdi. Bu haqda “Olamsport” xabar bermoqda.

Neyt Dias avgust oyida irlandiyalik Konor Makgregorga qarshi jang oldidan tashkil etilgan matbuot anjumanida unga suv idishini uloqtirgani uchun jarimaga tortildi. Bundan tashqari, Dias umumiy jamoat ishlariga ham yo‘naltiriladi.
Ta’kidlash joiz, Makgregor va Dias o‘rtasidagi ilk jang 2016-yilning 5-mart kuni o‘tkazilgan edi. O‘sha jangda amerikalik kurashchi 2-raundda Makgrerogni bo‘g‘ish usuli bilan mag‘lubiyatga uchratgan edi.

Jangchilar o‘rtasidagi revansh bellashuvi 2016-yilning 20-avgust kuni bo‘lib o‘tdi. Mazkur jangda irlandiyalik 5 raund natijasiga ko‘ra hakamlarning yakdil qarori bilan g‘alaba qozongan edi.

Ma’lumot uchun, 28 yoshli Makgregor faoliyatini 2008 yilda boshlagan. Shu vaqtgacha u 23 ta jang o‘tkazib, 20 tasida (17 tasida nokaut bilan) zafar quchgan va 3 tasida mag‘lubiyatga uchragan.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.